Document ID: 32008D0989

РЕШЕНИЕ НА КОМИСИЯТА
от 23 декември 2008 година
за разрешаване на държавите-членки да вземат решения относно еквивалентността на гаранциите, давани от горския репродуктивен материал, внасян от някои трети страни, в съответствие с Директива 1999/105/ЕО на Съвета
(нотифицирано под номер C(2008) 8589)
(2008/989/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/105/ЕО на Съвета от 22 декември 1999 г. относно търговията с горски репродуктивен материал (1), и по-специално член 19, параграф 3 от нея,
като има предвид, че:
(1)
В съответствие с член 19, параграф 1 от Директива 1999/105/ЕО се приема решение на Съвета относно еквивалентността на горския репродуктивен материал, произведен в трети страни, като се посочват условията, при които горският репродуктивен материал в категориите „източник идентифициран“ и „селекциониран“, произведен в някои трети страни, може да бъде внесен в Общността. За някои други трети страни обаче наличната в момента информация на равнище на Общността не е достатъчна, за да бъдат включени тези трети страни в посоченото решение. Такъв е случаят с Беларус, Босна и Херцеговина, Бившата югославска република Македония и Нова Зеландия.
(2)
За да се избегне смущаването на търговските практики вследствие изтичане на срока на действие на Решение 2005/942/ЕО на Комисията от 21 декември 2005 г. относно разрешаване на държавите-членки да вземат решения съгласно Директива 1999/105/ЕО на Съвета относно даваните гаранции по отношение на горския репродуктивен материал, произведен в трети страни (2), на държавите-членки следва да бъде разрешено да вземат решения дали някои видове материал, внесен от посочените трети страни, предлагат гаранции, еквивалентни на приложимите за горски репродуктивен материал, произведен в Общността в съответствие с Директива 1999/105/ЕО.
(3)
За да се позволи евентуално бъдещо разширяване на обхвата на решението на Съвета относно еквивалентността на горския репродуктивен материал, произведен в трети страни, различни от изброените в горепосоченото решение, се изисква достатъчен период от време, необходим за прилагането на Схемата за сертифициране на горски репродуктивен материал, предмет на международна търговия, на ОИСР. Поради това е целесъобразно срокът на валидност на настоящото решение да бъде удължен до 31 декември 2014 г. Срокът на действие на настоящото решение следва да бъде достатъчно дълъг, за да бъде избегнат всякакъв риск от възпрепятстване на вноса в държавите-членки.
(4)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
На държавите-членки се разрешава да вземат решения по отношение на третите страни, изброени в приложението, и по отношение на видовете, категориите и вида базов материал, определени в него, доколко горският репродуктивен материал, произведен в тези страни, дава еквивалентни гаранции по отношение на одобрението на неговия базов материал и взетите мерки за производството му с оглед търговия като тези, които дава горският репродуктивен материал, произведен в рамките на Общността и съответстващ на разпоредбите на Директива 1999/105/ЕО.
Горският репродуктивен материал, изброен в приложението, се придружава от сертификат за авторство или от официален сертификат, издаден от страната на произход, както и от документи, които съдържат подробна информация за всички пратки за износ, които следва да се представят от доставчика в третата страна.
Член 2
Държавите-членки незабавно информират Комисията и другите държави-членки за решенията, взети съгласно настоящото решение, и за отмяната на тези решения.
Член 3
Настоящото решение се прилага от 1 януари 2009 г. до 31 декември 2014 г.
Член 4
Адресати на настоящото решение са държавите-членки.
Съставено в Брюксел на 23 декември 2008 година.

Labels: 5
7
3
6
12